Den nordjyske sangskriver Franciska Wingreen vil gerne tænde et lys i en mørk tid. Det gør hun med en ny musikvideo i håbet om at afstigmatisere psykisk sygdom.

De fleste af os har prøvet at have følelsen af at føle os alene. Rocknummeret "You are not alone" er skrevet og lavet af nordjyske Franciska Wingreen, og handler lige præcis om den følelse. Og følelsen af at føle sig forkert og anderledes er noget som Franciska Wingreen hylder i sin nye musikvideo. -	Man skal opbygge en kraft til at stå stærkt i den, man er, siger Franciska Wingreen. Efter at have arbejdet 70 timer om ugen som leder af et pædagogisk opholdssted blev Franciska Wingreen stressbelastet, hvilket påvirkede hendes psyke. Hun havde en svær periode med både angst og PTSD, men genfandt livsgnisten gennem musikken. -	Den her er jo egentlig en historie, som går fra det her punkt, hvor jeg ikke føler, at jeg er noget værd, til jeg ingenting kan. Og så gå til at jeg står stærkt i det, så overgår styrken til andre, så jeg deler ud af den, siger Franciska Wingreen. Sangen "You are not alone" handler også om, at man skal acceptere hinandens forskelligheder. - Uanset om du har en diagnose, er sort eller hvid, så har vi alle en plads. Alle har en funktion,  og alle har en plads, siger hun. Hjælper med at finde livsgnist I dag er Franciska Wingreen “En af os Ambassadør” i psykiatrien og bruger sin historie og talent for musik til at hjælpe andre med at genfinde livsgnisten. - Jeg har fået beskeder fra folk, der skriver, at den her sang får dem op om morgenen, siger Franciska Wingreen. Se hele musikvideoen her: